Publication: Magyar Közlöny
Issue: MK-1998-56 (Year: 1998, Number: 56)
Era: 1990-2004
Section: Biztosító: a biztosítóintézetekről és biztosítási tevékenységről szóló 1995. évi XCVI. törvényben meghatározottak
Paragraph Index: 383

42. Céltartalék változás Itt kell kimutatni mind a Hpt., mind az Szkr., mind az egyéb jogszabályok szerinti céltartalékok képzésének ráfordításként, illetve a céltartalékok csökkentésének egyéb bevételként elszámolandó összegét. (Nem szabad nettósítani!) A különböző céltartalékok halmozott egyenlegének meg kell egyeznie a Felügyeleti mérleg céltartalék sorainak nyitó és a tárgyhavi állománya közötti változás összegével. A hitelintézetek speciális tartalékolási rendszeréből adódóan a jelentésben külön-külön szerepelnek a különböző típusú céltartalékok. A főkönyvi adatok alátámasztása céljából az analitikus nyilvántartásnak biztosítania kell azt, hogy a részletező adatokból a céltartalékok változását egyedileg is nyomon lehessen követni. A „képzés” sorokban a ráfordításként elszámolt összegeket kell feltüntetni. Külön sorokban kell azt az összeget kimutatni, amelyet a hitelintézet a már megképzett kockázati céltartalék felhasználása, illetve felszabadítása során, mint kockázati céltartalék-csökkenést (a számviteli szabályok szerint egyéb bevételként) elszámolt. A kockázati céltartalék felszabadítása alatt azt a céltartalék összeget kell érteni, amely a követelés — törlesztése, illetve átminősítése, — többletbevétellel történő értékesítése miatt feleslegessé válik. A követelés értékesítése során, ha az eladási ár nagyobb, mint a könyv szerinti nettó érték és ezzel a különbözettel (többletbevétellel) a könyv szerinti nettó értéket csökkentve a kapott összeg kisebb, mint az eszköz után megképzett kockázati céltartalék, akkor a kettő közötti különbség a céltartalék-felszabadítás értéke. Ennek megfelelően a kockázati céltartalék „többlet” része a felszabadításnál, a maradék összeg pedig a felhasználásnál mutatandó ki.* Az Egyéb céltartalékok megfelelő soraiban kell az országkockázat miatti, lakástakarékpénztárak kiegyenlítési, illetve az egyéb jogszabály által előírt céltartalékot szerepeltetni (42.41—42. sorok).

Source: https://magyarkozlony.hu/hivatalos-lapok/3e02abc0a0cb62f0065830fcfced94e28ce56659/dokumentumok/fd6553a8a14a44bbf9e49db80bb2421cb2a01807/letoltes